CELEX: 52015PC0546
Language: lv
Date: 2015-10-30
Title: Priekšlikums PADOMES ĪSTENOŠANAS LĒMUMS, ar ko Latvijai atļauj ieviest īpašu pasākumu, atkāpjoties no 26. panta 1. punkta a) apakšpunkta, 168. panta un 168.a panta Direktīvā 2006/112/EK par kopējo pievienotās vērtības nodokļa sistēmu

EIROPAS KOMISIJA
            Briselē, 30.10.2015
            COM(2015) 546 final
            2015/0254(NLE)
            Priekšlikums
            PADOMES ĪSTENOŠANAS LĒMUMS,
            ar ko Latvijai atļauj ieviest īpašu pasākumu, atkāpjoties no 26. panta 1. punkta a) apakšpunkta, 168. panta un 168.a panta Direktīvā 2006/112/EK par kopējo pievienotās vērtības nodokļa sistēmu
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               
                  Saskaņā ar 395. panta 1. punktu 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu (“PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, lai atkāptos no šīs direktīvas noteikumiem ar nolūku vienkāršot PVN iekasēšanas procedūru vai lai nepieļautu noteiktu veidu nodokļu nemaksāšanu vai izvairīšanos no nodokļu maksāšanas. 
               
               
                  Vēstulē, kas 2015. gada 8. aprīlī reģistrēta Komisijā, Latvija pieprasīja atļauju turpināt piemērot pasākumu, ar kuru atkāpjas no vispārīgajiem principiem, kas reglamentē tiesības atskaitīt priekšnodokli attiecībā uz konkrētiem vieglajiem pasažieru automobiļiem. Kopā ar pagarinājuma pieprasījumu Latvija iesniedza tādu ziņojumu par Padomes Īstenošanas lēmuma 2013/191/ES piemērošanu, kurā ietverts piemērotās procentuālās daļas pārskats, kas paredzēts attiecībā uz atskaitīšanas tiesību ierobežojumu. Pieprasījums un ziņojums tika papildināti 2015. gada 30. jūlijā.
               
               
                  Saskaņā ar PVN direktīvas 395. panta 2. punktu Komisija informēja pārējās dalībvalstis par Latvijas pieprasījumu, nosūtot vēstules, kas datētas ar 2015. gada 21. un 24. augustu. Komisija 2015. gada 24. augusta vēstulē paziņoja Latvijai, ka tās rīcībā ir visa informācija, ko tā uzskata par vajadzīgu, lai izvērtētu pieprasījumu.
               
               
                  Vispārīgais konteksts
               
               
                  PVN direktīvas 168. pantā noteikts, ka nodokļu maksātājam ir tiesības atskaitīt PVN, kas maksājams par pirkumiem, kurus izmanto ar nodokli apliekamiem darījumiem. Tās pašas direktīvas 26. panta 1. punkta a) apakšpunktā noteikts, ka preču, kas ir saimnieciskās darbības aktīvu daļa, izmantošanu privātām vajadzībām uzskata par pakalpojumu sniegšanu par atlīdzību, ja PVN par šīm precēm ir bijis atskaitāms. Šāda sistēma ļauj atgūt sākotnēji atskaitīto PVN saistībā ar izmantošanu privātām vajadzībām. 
               
               
                  Vieglo pasažieru automobiļu gadījumā šo sistēmu piemērot ir sarežģīti, jo īpaši tādēļ, ka ir grūti nošķirt izmantošanu privātām vajadzībām no izmantošanas saimnieciskajai darbībai. Ja veido uzskaiti, tā rada papildu slogu uzņēmumiem un administrācijai saistībā ar tās uzturēšanu un pārbaudīšanu, pat ja Latvija izmantotu PVN direktīvas 168.a pantā ietverto iespēju attiecībā uz uzņēmuma vieglajiem automobiļiem atskaitāmo izdevumu summu ierobežot līdz proporcijai, kura atbilst nodokļa maksātāja ar saimniecisko darbību saistītajam faktiskajam izmantojumam. 
               
               
                  Lai vienkāršotu PVN iekasēšanu un apkarotu nodokļu nemaksāšanu, Latvija 2011. gadā pieprasīja atsevišķu atkāpi, kas tai ļautu ierobežot līdz 80 % atskaitīšanas tiesības attiecībā uz konkrētiem vieglajiem pasažieru automobiļiem. Atkāpes pieprasījumu Padome apstiprināja ar 2013. gada 22. aprīļa Lēmumu 2013/191/ES, un tā ir spēkā līdz 2015. gada 31. decembrim. No šā ierobežojuma piemērošanas tika izslēgti konkrēti transportlīdzekļi, piemēram, atkārtotai pārdošanai, īrei vai līzingam iegādāti vieglie automobiļi; pasažieru (piemēram, taksometri) vai preču pārvadājumiem izmantoti vieglie automobiļi; braukšanas apmācībām izmantoti vieglie automobiļi; apsardzes pakalpojumiem vai neatliekamās palīdzības sniegšanai izmantoti vieglie automobiļi; vieglie automobiļi, ko automobiļu tirgotāji izmanto kā demonstrācijas transportlīdzekļus. Vienlaikus uzņēmumiem netiek prasīts veikt uzskaiti attiecībā uz nodokli par izmantošanu privātajām vajadzībām.
               
               
                  Ievērojot minētā lēmuma 6. panta b) punktu, Latvija ir iesniegusi ziņojumu par lēmuma piemērošanu, kurā ietverts procentuālās daļas ierobežojuma izvērtējums. 
               
               
                  Saskaņā ar Latvijas sniegto informāciju 80 % atskaitīšanas likme vairs neatbilst faktiskajiem apstākļiem un šī likme būtu jāsamazina līdz 50 %. Latvija pamato jauno procentuālās daļas ierobežojumu ar statistikas datiem attiecībā uz īpašo nodokli par vieglajiem automobiļiem, kas ir saimnieciskās darbības veicēju īpašumā vai turējumā un ko izmanto privātām un saimnieciskām darbībām. Saskaņā ar Latvijas sniegto informāciju īpašo nodokli maksāja par 79 % visu vieglo automobiļu, kas ir tehniskā kārtībā un juridisko personu turējumā vai īpašumā. Latvijas iestādes arī norādīja to juridisko personu procentuālās daļas, kuras reģistrējušas vismaz vienu vieglo automobili un kuras maksājušas īpašo nodokli par vieglajiem automobiļiem: 87,6 % 2012. gadā, 92,5 % 2013. gadā un 86,2 % 2014. gadā. Turklāt 99,6 % Latvijā reģistrēto uzņēmumu ir mazie un vidējie uzņēmumi. Latvija uzskata, ka, pamatojoties uz šo statistikas informāciju, kas attiecas uz lielāko daļu nodokļa maksātāju, var secināt, ka vieglo pasažieru automobiļu izmantošana privātām vajadzībām atbilst 50 %. Tādēļ jaunais ierobežojums būtu jānosaka 50 % apmērā.
               
               
                  Visus pārējo atkāpes nosacījumu piemērošana tiks turpināta. Tādējādi jaunā sistēma attieksies uz visiem vieglajiem pasažieru automobiļiem, kuriem papildus vadītāja sēdvietai ir ne vairāk kā astoņas sēdvietas, masa nepārsniedz noteiktu vērtību un kurus izmanto ne tikai saimnieciskajai darbībai. Vienlaikus atskaitīšanas tiesību ierobežojumu neattiecinātu arī uz vieglajiem pasažieru automobiļiem, ko izmanto dažiem konkrētiem nolūkiem, un tiem piemērotu parastos noteikumus: atkārtotai pārdošanai, īrei vai līzingam iegādāti vieglie automobiļi; pasažieru (piemēram, taksometri) vai preču pārvadājumiem izmantoti vieglie automobiļi; braukšanas apmācībām izmantoti vieglie automobiļi; apsardzes pakalpojumiem vai neatliekamās palīdzības sniegšanai izmantoti vieglie automobiļi; vieglie automobiļi, ko automobiļu tirgotāji izmanto kā demonstrācijas transportlīdzekļus.
               
               
                  Ņemot vērā procentuālās daļas izmaiņas, jaunas atkāpes paredzēšana ir piemērotāks risinājums par spēkā esošās atkāpes pagarināšanu. Taču jaunai atkāpei būtu jābūt ar noteiktu beigu termiņu (2018. gada 31. decembrī), lai varētu novērtēt, vai joprojām pastāv apstākļi, kuri ir atkāpes pamatā. Pieprasījums pagarināt atkāpes piemērošanas periodu jānosūta Komisijai līdz 2018. gada 31. martam, pievienojot ziņojumu, kurā ietverts izvērtējums par piemēroto procentuālo daļu.
               
            
            
               •Saskanība ar pašreizējiem noteikumiem konkrētajā politikas jomā
            
            
               
                  Līdzīgas atkāpes saistībā ar atskaitīšanas tiesībām ir piešķirtas citām dalībvalstīm, arī Latvijai ar 2013. gada 22. aprīļa Lēmumu 2013/191/ES. 
               
               
                  PVN direktīvas 176. pantā noteikts, ka Padome lemj, uz kuriem izdevumiem neattiecas PVN atskaitīšana. Līdz tam dalībvalstīm atļauts saglabāt izņēmumus, kas bija spēkā 1979. gada 1. janvārī. Tādējādi ir vairāki “nogaidoši” noteikumi, ar ko ierobežo tiesības atskaitīt nodokļus attiecībā uz vieglajiem pasažieru automobiļiem.
               
            
            
               •Saskanība ar citām ES politikas jomām
            
            
               
                  Neattiecas.
               
            
         
         
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  PVN direktīvas 395. pants.
               
            
            
               •Subsidiaritāte (neekskluzīvai kompetencei) 
            
            
               
                  Vadoties pēc PVN direktīvas normas, kura ir šā priekšlikuma pamats, priekšlikums ir Savienības ekskluzīvā kompetencē. Tāpēc subsidiaritātes principu nepiemēro.
               
            
            
               •Proporcionalitāte
            
            
               
                  Priekšlikums ir saskaņā ar proporcionalitātes principu šādu iemeslu dēļ. 
               
               
                  Šis lēmums attiecas uz atļauju, ko piešķir dalībvalstij pēc tās pieprasījuma, un tas neuzliek nekādus pienākumus. 
               
               
                  Ņemot vērā atkāpes ierobežoto darbības jomu, īpašais pasākums ir samērīgs ar sasniedzamo mērķi, proti, apkarot nodokļu nemaksāšanu un vienkāršot PVN iekasēšanu.
               
            
            
               •Juridiskā instrumenta izvēle
            
            
               
                  Saskaņā ar PVN direktīvas 395. pantu atkāpe no kopējiem PVN noteikumiem ir pieļaujama vienīgi ar Padomes atļauju, ko tā ar vienprātīgu lēmumu pieņem pēc Komisijas priekšlikuma. Turklāt Padomes lēmums ir vispiemērotākais juridiskais instruments, jo to var adresēt atsevišķām dalībvalstīm.
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Ex post izvērtējumi/spēkā esošo tiesību aktu atbilstības pārbaude
            
            
               
                  Neattiecas.
               
            
            
               •Apspriešanās ar ieinteresētajām personām
            
            
               
                  Šā priekšlikuma pamatā ir Latvijas pieprasījums, un tas attiecas vienīgi uz šo dalībvalsti.
               
            
            
               •Ekspertu atzinumu pieprasīšana un izmantošana
            
            
               
                  Neatkarīgu ekspertu atzinums nebija vajadzīgs.
               
            
            
               •Ietekmes novērtējums
            
            
               
                  Lēmuma priekšlikuma primārais mērķis ir vienkāršot PVN iekasēšanu saistībā ar vieglajiem pasažieru automobiļiem, ko daļēji izmanto vajadzībām, kuras nav saistītas ar saimniecisko darbību, un tādēļ tam, iespējams, ir pozitīva ietekme. Turklāt vienlaikus tiek novērsta nodokļu nemaksāšana nepareizas uzskaites rezultātā. 
               
            
         
         
            
               
                  Tomēr, ņemot vērā atkāpes šauro darbības jomu un ierobežoto piemērošanas laikposmu, šāda ietekme jebkurā gadījumā būs ierobežota.
               
            
            
               4.IETEKME UZ BUDŽETU
            
            
               
                  Priekšlikums neietekmē Savienības budžetu.
               
            
            
               5.CITI ELEMENTI
            
            
               •Īstenošanas plāni un uzraudzības, novērtēšanas un ziņošanas kārtība
            
            
               
                  Priekšlikumā ir iekļauta turpināmības klauzula — automātisks termiņš, kas šai atkāpei beidzas 2018. gada 31. decembrī.
               
            
            
               2015/0254 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko Latvijai atļauj ieviest īpašu pasākumu, atkāpjoties no 26. panta 1. punkta a) apakšpunkta, 168. panta un 168.a panta Direktīvā 2006/112/EK par kopējo pievienotās vērtības nodokļa sistēmu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu 
                  1
                un jo īpaši tās 395. panta 1. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Vēstulē, kas Komisijā reģistrēta 2015. gada 8. aprīlī, Latvija pieprasīja atļauju turpināt piemērot pasākumu, ar kuru atkāpjas no Direktīvas 2006/112/EK 26. panta 1. punkta a) apakšpunkta, 168. panta un 168.a panta, lai ierobežotu atskaitīšanas tiesības par izdevumiem, kas attiecas uz konkrētiem vieglajiem pasažieru automobiļiem, kurus izmanto ne tikai saimnieciskajai darbībai. Pieprasījums tika papildināts 2015. gada 30. jūlijā.
            
            
               (2)Saskaņā ar Direktīvas 2006/112/EK 395. panta 2. punkta otro daļu Komisija 2015. gada 21. un 24. augusta vēstulēs informēja pārējās dalībvalstis par Latvijas pieprasījumu. Komisija 2015. gada 24. augusta vēstulē paziņoja Latvijai, ka tās rīcībā ir visa informācija, kas nepieciešama pieprasījuma izvērtēšanai.
            
            
               (3)Direktīvas 2006/112/EK 168. un 168.a pantā ir noteiktas nodokļa maksātāja tiesības atskaitīt pievienotās vērtības nodokli (turpmāk “PVN”), kas maksājams par precēm un pakalpojumiem, ko tas saņēmis izmantošanai ar nodokli apliekamos darījumos. Minētās direktīvas 26. panta 1. punkta a) apakšpunktā paredzēta prasība uzskaitīt PVN, ja saimnieciskās darbības aktīvus izmanto ar saimniecisko darbību nesaistītām vajadzībām.
            
            
               (4)Ar Padomes Īstenošanas lēmumu 2013/191/ES
                  2
                Latvijai tika atļauts ieviest tādu atkāpes pasākumu atbilstīgi Direktīvas 2006/112/EK 395. panta 1. punktam, ar kuru līdz 80 % ierobežo tiesības atskaitīt priekšnodokli, kas maksājams par konkrētu vieglo pasažieru automobiļu pirkumu, līzingu, iegādi Kopienas iekšienē un importēšanu un par izdevumiem, kas saistīti ar šiem vieglajiem automobiļiem, tostarp degvielas iegādi, ja transportlīdzekļi tiek izmantoti ne tikai saimnieciskai darbībai. Padomes Īstenošanas lēmuma 2013/191/ES piemērošanas termiņš beidzas 2015. gada 31. decembrī.
            
            
               (5)Kopā ar pagarinājuma pieprasījumu Latvija iesniedza ziņojumu par Padomes Īstenošanas lēmuma 2013/191/ES piemērošanu, kurā ietverts piemērotās procentuālās daļas izvērtējums, kas paredzēts attiecībā uz atskaitīšanas tiesību ierobežojumu. Saskaņā ar Latvijas sniegto informāciju 80 % atskaitīšanas likme vairs neatbilst faktiskajiem apstākļiem un šī likme būtu jāsamazina līdz 50 %. Informācija ir pamatota ar statistikas datiem attiecībā uz īpašo nodokli par vieglajiem automobiļiem, kas ir saimnieciskās darbības veicēju īpašumā vai turējumā un ko izmanto privātām un saimnieciskām darbībām. 
            
         
         
            
               (6)Atskaitīšanas tiesību ierobežojums saskaņā ar pasākumu būtu jāpiemēro PVN, kas maksājams par noteiktu vieglo pasažieru automobiļu pirkumu, līzingu, iegādi Kopienas iekšienē, importēšanu un ar to saistītiem izdevumiem, tai skaitā degvielas iegādi.
            
            
               (7)Pasākums būtu jāpiemēro tikai vieglajiem pasažieru automobiļiem, kuru maksimālā pieļaujamā masa nepārsniedz 3500 kg un kuros papildus autovadītāja sēdvietai ir ne vairāk kā astoņas sēdvietas. Vieglos pasažieru automobiļus, kuru maksimālā pieļaujamā masa pārsniedz 3500 kg vai kuriem papildus vadītāja sēdvietai ir vairāk nekā astoņas sēdvietas, to veida vai saimnieciskās darbības veida dēļ, kurai tos izmanto, maz izmanto citiem nolūkiem, kas nav saimnieciskā darbība. Būtu jāpievieno arī sīki izstrādāts to vieglo pasažieru automobiļu saraksts, kas ir izslēdzami no minētās atļaujas darbības jomas, pamatojoties uz to īpašo izmantojumu.
            
            
               (8)Tādēļ būtu jāatļauj Latvijai turpināt piemērot pasākumu ierobežotā laikposmā (līdz 2018. gada 31. decembrim).
            
            
               (9)Ja Latvija apsver iesniegt pieprasījumu par atkāpes pasākuma pagarinājumu pēc 2018. gada, tai kopā ar pagarinājuma pieprasījumu ne vēlāk kā 2018. gada 31. martā būtu jāiesniedz Komisijai jauns ziņojums.
            
            
               (10)Atkāpei būtu vien nenozīmīga ietekme uz galapatēriņa posmā iekasētajiem kopējiem nodokļa ieņēmumiem, un tai nebūs nelabvēlīgas ietekmes uz Savienības pašu resursiem, ko veido iekasētais PVN,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Atkāpjoties no Direktīvas 2006/112/EK 168. un 168.a panta, Latvijai atļauj līdz 50 % ierobežot tiesības atskaitīt pievienotās vērtības nodokli (turpmāk “PVN”), kas maksājams par izdevumiem saistībā ar vieglajiem pasažieru automobiļiem, kurus izmanto ne tikai saimnieciskajai darbībai.
            
            
               2. pants
            
            
               Atkāpjoties no Direktīvas 2006/112/EK 26. panta 1. punkta a) apakšpunkta, Latvija vieglā pasažieru automobiļa izmantošanu privātām vajadzībām neuzskata par pakalpojumu sniegšanu par atlīdzību, ja minētais vieglais automobilis ir nodokļa maksātāja saimnieciskās darbības aktīvu daļa un ja uz minēto vieglo automobili attiecas saskaņā ar šā lēmuma 1. pantu atļautais ierobežojums.
            
            
               3. pants
            
            
               Šā lēmuma 1. pantā minētie izdevumi aptver šādu vieglo automobiļu pirkumu, līzingu, iegādi Kopienas iekšienē un importēšanu, kā arī izdevumus, kas saistīti ar šādu vieglo automobiļu tehnisko apkopi, remontu un degvielu.
            
            
               4. pants
            
            
               Šo lēmumu piemēro tikai vieglajiem pasažieru automobiļiem, kuru maksimālā pieļaujamā masa nepārsniedz 3500 kg un kuros papildus autovadītāja sēdvietai ir ne vairāk kā astoņas sēdvietas.
            
            
               5. pants
            
            
               Šā lēmuma 1. un 2. pantu nepiemēro šādu kategoriju vieglajiem pasažieru automobiļiem:
            
            
               a) atkārtotai pārdošanai, īrei vai līzingam iegādātiem vieglajiem automobiļiem;
            
            
               b) vieglajiem automobiļiem, ko izmanto pasažieru pārvadājumiem par atlīdzību, tostarp taksometra pakalpojumiem;
            
            
               c) preču pārvadāšanai izmantotiem vieglajiem automobiļiem;
            
            
               d) braukšanas apmācībām izmantotiem vieglajiem automobiļiem;
            
         
         
            
               e) apsardzes pakalpojumiem izmantotiem vieglajiem automobiļiem;
            
            
               f) vieglajiem automobiļiem, ko izmanto kā neatliekamās palīdzības transportlīdzekļus;
            
            
               g) vieglajiem automobiļiem, ko automobiļu tirgotāji izmanto kā demonstrācijas transportlīdzekļus.
            
            
               6. pants
            
            
               1.Šis lēmums stājas spēkā tā paziņošanas dienā.
            
            
               Šo lēmumu piemēro no 2016. gada 1. janvāra. Tas zaudē spēku 2018. gada 31. decembrī. 
            
            
               2.Pieprasījumu pagarināt šajā lēmumā paredzētās atļaujas termiņu Komisijai iesniedz līdz 2018. gada 31. martam, un tam pievieno ziņojumu ar pārskatu par 1. punktā noteikto procentuālo daļu.
            
            
               7. pants
            
            
               Šis lēmums ir adresēts Latvijas Republikai.
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  OV L 347, 11.12.2006., 1. lpp.
               
               
                  
                     (2)
                  OV L 113, 25.4.2013., 11. lpp.